हिलजात्रा में अभिनय करने वाले प्रमुख पात्र इस प्रकार हैं- 1. घोड़िया चौकीदार, 2. झाडूवाला, 3. जालिया (मछेरा), 4. दही वाला, 5. ग्वाला, 6. हलवाहा, 7. छोटे बैलों की जोड़ी, 8. नैपाली बैलों की जोड़ी, 9. बड़े बैलों की जोड़ी, 10. पुतारियां (धान के पौध रोपने वाली स्त्रियां), 11. हिरन चित्तल 12. लखिया भूत 13. नाई, 14. भालू और 15. भजन मंडली। ये सभी पात्र अपने-अपने क्रम में आते हुए अपने नाम और गुण के अनुरूप अभिनय करते हैं। सर्वप्रथम घोड़िया चौकीदार घोड़े का मुखौटा पहन कर घोडे का अभिनय करता नाट्यारंभ की सूचना देता है। झाडूवाला झाडू-बुहारा करता आगे बढ़ता है। जालिया जाल फेंकता मछली पकड़ने का अभिनय करता है। दही वाला लकड़ी के बर्तन में दही ले कर सबको बांटता है। ग्वाला बैलों को चराता आगे आता है। हलवाहा बैलों को जोतने का अभिनय करता है, गलिया बैल की पूंछ पकड़ कर उठाता है, नेपाली बिगडैल बैल को साधता है। बैलों के मुखौटे पहने व्यक्तियों के कंधे रस्सी से बंधे होते हैं, उनके गले में घंटी बंधी रहती है। ये कूदते-फांदते-उछलतेमुंह मारते आगे बढ़ते हैं। कभी रस्सी तुड़ाकर भागने का अभिनय करते हैं। स्त्रीवेशधारी (पुरूष) पुतारियां मिट्टी के ढेले तोड़ने, बच्चों को सुलाने, स्तनपान कराने, रोपाई का खेत तैयार करने, पौध रोपने आदि का अभिनय करते हैं। हलिया खेत जोतने, हुक्का पीने, छाया में बैठकर सुस्ताने आदि का अभिनय करते है। हलिया ... इन सबके बीच में ढोलक, मजीरा, चिम्टा, हारमोनियम आदि वाद्यों को बजाती और गाती भजन मंडली नाचती-गाती फिरती रहती है। इनके आगे पांच स्त्रियां नृत्य करती हुई आती हैं। यह नाच-गान शिवविवाह की खुशी को व्यक्त करने के लिए होता है। हिरन-चित्तल हिरन का मुखौटा पहन कर कुलांचे भरता है। इस भजन मंडली से पहले रस्सियों से बंधा लखिया भूत कूदता-फांदता आता है। लखिया भूत के आगमन की सब दर्शक उत्सुकता से प्रतीक्षा करते हैं। यह भयंकर मुखौटा पहने रहता है। इसका पूरा शरीर काला और बलिष्ठ होता है। इसके पीठ पर त्रिशूल का निशान बना होता है। रस्सी से बंधे लखिया भूत को आठ आदमी अलग-अलग दिशाओं से नियंत्रित करते आगे बढ़ते हैं। वह पूरे मैदान में घूमघूम कर लोगों को आशीर्वाद देता है। यह शिवगण साक्षात शिव का अवतार माना जाता है। गौरा-महेश्वर की विदाई के साथ यह लोकनाट्य समाप्त होता है। पृष्ठभूमि में नगाड़े एवं दमामे बजते रहते हैं। नेपाल में यह लोकनाट्य ‘इंद्रजात्रा' के रूप में मनाया जाता है। यह लोकनाट्य ग्यारह सदी से प्रारंभ हुआ माना जाता है, जो तद्युगीन कृषि उत्सव की याद ताजा कर देता है।